Toyota vaar power oor uitlaatgasseArgieffoto (Foto: Cicero7/Pixabay) Een van die wêreld se grootste motorvervaardigers, Toyota, het gesamentlik met Stellantis in die laaste plek geëindig in ŉ ranglys vir pogings teen uitlaatgasse deur motormaatskappye. Dié lys is Woensdag tydens die Verenigde Nasies se Klimaatberaad (COP 26) gepubliseer. Die groep het Toyota en die Amerikaans-Europese maatskappy Stellantis ŉ “F minus minus”-gradering gegee vir ontkolingspogings, insluitend die uitfasering van enjins wat fossielbrandstof gebruik ten gunste van elektriese voertuie. Die vermindering van koolstofgasuitlatings in die verskaffingsketting en hergebruik of ontwikkeling van groener tegnologie vir motorbatterye is van die faktore wat in die verslag ondersoek word. ŉ Vergelyking is tussen tien groot motorvervaardigers getref. General Motors het ŉ C minus-gradering ontvang, gevolg deur ŉ D vir Volkswagen en D- vir Renault. Alle ander firmas, insluitend Ford, Honda en Hyundai-Kia, het ŉ F+ of F- ontvang. “Toyota, die wêreld se voorste motorverkoper verlede jaar, is die hardkoppigste wat binnebrandmasjiene betref,” sê Ada Kong, senior projekbestuurder van die motorbedryfveldtog by Greenpeace Oos-Asië. Toyota het in September gesê hy sal teen 2030 ongeveer 1,5 biljoen (“trillion”) yen belê in batterye vir elektriese en hibriede motors. Die maatskappy wou nie kommentaar lewer oor die verslag nie. Greenpeace maan motorvervaardigers om ten volle van elektriese voertuie gebruik te maak. “Sommige Japannese maatskappye, soos Toyota, is vol vertroue dat hibriede tegnologie ŉ doeltreffende alternatief is vir binnebrandmasjiene,” lui die verslag. “Werklike uitlaatgasvermindering en brandstofekonomie van hibriede voertuie is egter nie so goed as wat verwag is nie.” Volgens die verslag verminder hibriede voertuie uitlatings met slegs sowat ŉ derde, in vergelyking met petrol- of dieselmotors. Greenpeace het gesê nie een van die 10 motormaatskappye het planne aangekondig om voor 2035 van binnebrandmasjiene ontslae te raak nie. Wêreldleiers vergader vandeesweek in Glasgow as deel van die COP 26-klimaatberaad.